Jurij Bizjak

**Jurij Bizjak** (født 1947) er en slovensk geistlig og katolsk biskop av Koper.

## Liv og virke
### Prest
Jurij Bizjak ble presteviet den 29. juni 1971.

Etter å ha fullført sine høyere studier i Roma ble han utnevnt til åndelig leder ved gutteseminaret i Vipava og foreleser i bibelvitenskap ved det teologiske fakultet ved Universitetet i Ljubljana. Han ble utnevnt til adjunkt ved Det teologiske fakultet i 1985, og adjunktprofessorei 1998. I løpet av 1990–1991 studerte han i Jerusalemog fortsatte etter hjemkomsten å virke som professor, sogneprest og åndelig leder ved Presteseminaret i Ljubljana.

Foruten slovensk tilegnet han seg italiensk, tysk, fransk, engelsk, spansk, hebraisk, gresk og latin.

### Hjelpebiskop i Koper
Pave Johannes Paul II utnevnte ham til hjelpebiskop i Koper og titulærbiskop av *Gergis* den 30. oktober 2001. Biskopen av Koper, Metod Pirih, bispeviet ham den 15. desember samme år; medkonsekratorer var Franc Kramberger, biskop av Maribor, og Franc Rodé CM, erkebiskop av Ljubljana.

### Biskop av Koper
Pave Benedikt XVI utnevnte ham til biskop av Koper den 26. mai 2012.

**Marko Rupnik-saken:** Den 22. desember 2022, etter avsløringer om påståtte seksuelle overgrep begått av jesuittpateren Marko Rupnik, undertegnet alle biskopene i Slovenia, inkludert Bizjak, et brev som fordømte «alle Rupniks handlinger med emosjonell, seksuell og åndelig vold og grovt misbruk av forsoningens sakrament» og sa *«Vi støtter hans ordensoverordnede i deres søken etter sannhet og rettferdighet.»*

Rupnik begjærte å få forlate jesuittordenen i januar 2023. Ifølge uttalelser fra november 2023 av fader Johan Verschueren S.J. fra jesuittenes ordensledelse i mars 2023, tok biskop Bizjak kontakt med jesuittordenen på eget initiativ for å si at han ville tilby Rupnik inkardinasjon dersom Rupnik fikk lov til å forlate jesuittene. Jesuittene informerte Bizjak *«uttømmende»* om klagene innkommet mot Rupnik. Rupniks begjæring om å forlate jesuittordenen ble avvist. Men han ble utvist fra jesuittene på grunn av ulydighet like etter, i juni 2023. Ifølge Verschueren *«spurte vi [Bizjak] om han ville endre mening etter å ha mottatt informasjonen. Det synes som at han ikke ville det.»*

Rupnik ble tatt opp i bispedømmet Koper i slutten av august 2023, et faktum som først ble rapportert og bekreftet av bispedømmet i oktober 2023.

## Episkopalgenealogi
Hans episkopalgenealogi er:
* Kardinal Scipione Rebiba (1504-1577) 
* Kardinal Giulio Antonio Santori (1532-1602) * bispeviet 1566
* Kardinal Girolamo Bernerio (1540-1611) *1586
* Erkebiskop Galeazzo Sanvitale (1566-1622) *1604
* Kardinal Ludovico Ludovisi  (1595-1632) *1621
* Kardinal Luigi Caetani (1595-1642) *1622
* Kardinal Ulderico Carpegna (1595-1679) *1630
* Kardinal Paluzzo Paluzzi Altieri degli Albertoni (1623-1698) *1666
* Pave Benedikt XIII (1649-1730) *1675
* Pave Benedikt XIV (1675-1758) *1724
* Pave Klemens XIII (1693-1769) *1743
* Kardinal Alessandro Mattei (1744-1820) *1767
* Kardinal Pietro Francesco Galleffi (1770-1837) *1819
* Kardinal Giacomo Filippo Fransoni (1775-1856) *1822
* Kardinal Carlo Sacconi (1808-1889) *1851
* Kardinal Edward Henry Howard of Norfolk (1829-1892) *1872
* Kardinal Mariano Rampolla del Tindaro (1843-1913) *1882
* Kardinal Rafael Merry del Val y Zulueta (1865-1930) *1900
* Erkebiskop Antun Bauer (1856-1937) *1911
* Erkebiskop Josip Antun Ujcić (1880-1964) *1937
* Erkebiskop Gabriel Bukatko (1913-1981) *1952
* Biskop Janez Jenko (1910-1994) *1964
* Biskop Metod Pirih (1936-2021) *1985
* Biskop *Jurij Bizjak* (1947- ) *2001

## Referanser